Tottenham ikeċċu lil Jose Mourinho Tottenham keċċew lill-coach, Jose Mourinho, hekk kif teżisti possibbiltá kbira li Spurs mhux se jikkwalifikaw għall-UEFA Champions League. Mourinho, li għandu 58 sena, ħa post Mauricio Pochettino, f'Novembru 2019,iżda issa tkeċċa wara kampanja domestika diżastruża u falliment fil-UEFA Europa League. L-ironija hija li din it-tkeċċija waslet inqas minn ġimgħa qabel ma Tottenham se jiltaqgħu kontra ma' Manchester City fil-finali tal-League Cup, f'Wembley Stadium. Qed jiġi rrappurtat li Ryan Mason u Chris Powell huma lesti li jieħdu r-responsabbiltá tat-team għall-kumplament tal-istaġun. Dan ifisser ukoll li issa bdiet it-tfittxija għas-suċċessur permanenti ta' Mourinho bil-ħatra ssir x'aktarx fis-sajf li ġej. Il-coach ta' Leipzig, Julian Nagelsmann, ġie identifikat bħala l-favorit li jieħu post il-coach Portugiż. Nhar il-Ġimgħa li għadda, Tottenham waqqgħu żewġ punti importanti meta temmew fi draw ta' 2-2 kontra Everton biex ħadu skoss qawwi fit-tentattiv li jkomplu jisfidaw għall-kwalifikazzjoni għall-UEFA Champions League.